**Valurile vieții**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suntem cu toți corăbii pe valurile vieții,

Străbatem ape calme, sau aprige furtuni

Cu-ntunecimi de noapte în geana dimineții,

Ajungem să ne pierdem prin negrele genuni.

Bat vânturi de la pupa, care ne propulsează

Pe marea existenței s-ajungem campioni,

Sau ne rup velatura și toți ne-abandonează

Riscând atunci deriva spre rolul de pioni.

Talazuri ne inundă a sufletelor cale\*

Noian de sentimente ce nu-l putem opri

Îndrăgostiți, visăm ținuturi boreale,

Ne cufundăm în marea de vise roz sau gri.

Ne căutăm perechea cu care să plutim

Alăturea formând sublim catamaran\*\*,

La bine și la rău tot unitari să fim

Prin valurile vieții răzbatem an de an.

\*Cală-Cale: compartiment(e) de mărfuri al unei corăbii sau vapor

\*\*Catamaran: ambarcațiune cu două chile(corpuri) unite prin traverse